KIRJALLINEN KYSYMYS E-3150/00 esittäjä(t): Olle Schmidt (ELDR) komissiolle. Lapsiseksin vastainen EU-tuki.



Virallinen lehti nro 151 E , 22/05/2001 s. 0080 - 0081



KIRJALLINEN KYSYMYS E-3150/00 esittäjä(t): Olle Schmidt (ELDR) komissiolle (6. lokakuuta 2000) Aihe: Lapsiseksin vastainen EU-tuki EU-komissio on toistuvasti vahvistanut, että lapsiseksimatkailun vastainen taistelu on tärkeä asia. Lasten kaupallista seksuaalista hyväksikäyttöä vastaan työskentelevän kansainvälisen organisaation ECPATin Ruotsin osasto sai tukea EU-komissiolta marraskuusta 1999 lokakuulle 2000 valmistellakseen yhdessä matkailualan kanssa menettelysääntöjä lapsiseksimatkailua vastaan. Virallisesti hankkeen tuki lakkaa lokakuussa, mutta komissaari Erkki Liikanen kirjoitti huhtikuussa 2000 päivätyssä kirjeessään, että hankkeeseen liittyy suuria odotuksia. Tämän vuoksi ECPATissa oletettiin, että hankkeelle saataisiin jatkettua taloudellista tukea. Tässä kirjeessä komissaari kirjoitti myös, että komissio aikoo jatkossakin asettaa etusijalle lapsiseksimatkailua vastaan taistelevat aloitteet. Sittemmin ECPAT on koko kesän ajan turhaan yrittänyt ottaa yhteyttä komissioon saadakseen vahvistuksen tuen jatkumiselle. ECPAT sai kuitenkin 5. syyskuuta päätöksen, että tuki lakkautetaan. Tämän perusteella haluan esittää seuraavat kysymykset: 1. Miten komissio asettaa tärkeysjärjestykseen tuettavat hankkeet ja miten pitkällä varoitusajalla se tapahtuu? 2. Miten komissio pitää yhteyttä organisaatioihin hankkeiden aikana? 3. Miten kansalaisjärjestöt, jotka ovat usein tuesta riippuvaisia, voivat suunnitella ja harjoittaa toimintaansa, jos EU-komissio tekee päätöksiä tuen jatkumisesta tai lakkauttamisesta lyhyellä varoitusajalla (tässä havainnollistetussa tapauksessa on kyse siitä, että komissio tekee syyskuussa päätöksen tukikaudesta, joka alkaa marraskuussa)? Erkki Liikasen komission puolesta antama vastaus (21. marraskuuta 2000) 1. Vuoden 2000 keväällä ja kesällä komissio toteutti yleisarvioinnin toiminnastaan ja henkilöresursseistaan. Heinäkuun 26. päivänä 2000 komissio tuli siihen tulokseen, että se tarvitsisi yli 1200 uutta tointa, jotta se pystyisi hoitamaan kaikki tehtävänsä. Aiemmin suuntauksena on ollut, että komission toimeenpanotehtävät ovat lisääntyneet ja poliittiset ja lainsäädännölliset tehtävät vähentyneet. Heinäkuussa komissio päätti muuttaa tämän suuntauksen päinvastaiseksi ja vähentää toimeenpanotehtäviään, jotta sillä olisi riittävät henkilöresurssit poliittisten, lainsäädännöllisten ja suunnittelutehtävien hoitamiseen. Tämä merkitsee useilla sektoreilla toiminnan vähentämistä ja siitä luopumista asteittain. Erityisesti pienistä budjettikohdista rahoitettavia toimia vähennetään, koska ne vievät runsaasti henkilöresursseja. Seksimatkailun vastaisilla tiedotuskampanjoilla ja tietoisuutta lisäävillä kampanjoilla on ollut tärkeä merkityksensä. Näistä toimista luovutaan kuitenkin asteittain, koska resursseista on puutetta ja yleisenä suuntauksena on vähentää pieniä budjettikohtia. Komissio ei tee uusia rahoitussitoumuksia ensi vuonna. Se tekee kuitenkin parhaansa, jotta määrärahoja voitaisiin käyttää näihin toimiin tämän vuoden talousarviosta. 2. Kyseessä olevassa tapauksessa sen lisäksi, että komissio oli joitakin kertoja yhteydessä ECPATiin vuoden 1999 toukokuussa julkaistun ehdotuspyynnön sääntöjen mukaisesti, kuten tarkastaessaan väliraportin ECPAT pyysi 7. lokakuuta 2000 hankkeen jatkamista 31. joulukuuta 2000 asti. Komissio hyväksyi tämän jatkoajan. Lisäksi ECPATin edustaja osallistui 10. lokakuuta 2000 kokoukseen, jossa komissio selvitti asianomaisille organisaatioille mahdollisuuksia komission lisätukeen lapsiseksimatkailun vastaisten toimien rahoittamiseksi. Yhteisön tukea saavat toimijat toteuttavat vastaavat hankkeet ilman komission muuta apua. Toimeenpanon aikana yhteydenpito edunsaajien ja komission välillä voidaan toteuttaa erityistarpeiden mukaisesti. Edunsaajien on yleensä toimitettava säännöllisesti raportteja hankkeen edistymisestä ja tuloksista. 3. Yhteisön talousarvion vuotuinen luonne sallii rahoitussitoumusten tekemisen ainoastaan yhtä vuotta kohti ja suhteellisen lyhyellä varoitusajalla. Komission niukkojen resurssien hyvä hoito edellyttää tuettavien toimien huolellista valintaa. Näin ollen mitään rahoitusta ei voida taata, ennen kuin asianmukaiset menettelyt on saatettu päätökseen.